Heldedade | News24
Wie se lewensverhaal inspireer jou die meeste? Ons het almal grootgeword met stories van heldedade.
Wie onthou nie die verhaal van Rageltjie de Beer en Wolraad Woltemade uit hul kinderdae nie? Hoedat Rageltjie haar boetie warm gehou het in die sneeu en toe self van die koue dood is.
Of hoedat Woltemade met sy perd drenkelinge red na 'n skeepsramp en dan self verdrink. Dit inspireer ons mos. Die Franse skilder Jacques-Louis David (1787), beeld in sy skildery die dood van die beroemde wysgeer Sokrates op 'n treffende wyse uit. Sokrates is daarvan aangekla dat hy die jeug van Athene met 'n slegte voorbeeld verlei het.
Hy is ter dood veroordeel en gedwing om die gifbeker te drink. Dit word gesê dat hy op sy sterfbed soos 'n held gesterf het toe hy die gifbeker geledig het. Sy dood inspireer sekerlik sommige mense.
Daarteenoor lees ons in Matteus 26:36-46 van die sterwensure van 'n ander held wat ook 'n gifbeker gedrink het. Hierdie onskuldige held tree nie met bravade op nie.
Inteendeel, op pad na sy wrede dood vertel hy vir sy vriende dat hy doodsbenoud voel. Hy stort selfs daar in die tuin van Getsemane trane en word angstig. Sjoe, dit klink nou mos nie na 'n heldeverhaal nie.
Daarbý onderhandel hy ook nog met God oor of die beker dan nie maar kan verbygaan nie. Drie keer doen hy dit. Eers dan staan hy op van die grond af van waar hy volgens die evangelis Lukas bloed gesweet het en stap sy teregstelling tegemoet.
U het reg geraai, die held wat trane stort is Jesus Christus. Sy laaste ure inspireer ons vandag nog. Ons weet dat dit ons is wat daar moes bloed sweet.
Ons weet die gifbeker wat Hy gedrink het, was vol van ons sonde, walglikheid, trots en watter aakligheid ons kan opnoem. Hy ledig die beker in ons plek. Hy inspireer ons want, ons is nie so dapper as hulle ons laat weet ons het kanker nie.
Ons knak ook maar onder die aanhoor van slegte nuus. Dan gaan ons na die held van Getsemane. Hy wat broos was, verstaan. In so 'n held sal ek roem.